Papegaaie geskei nadat hulle sê besoekers moet f****f | Netwerk24
Papegaaie geskei nadat hulle sê besoekers moet f****f
30 September 2020 22:25
Vyf African Grey-papegaaie by die Lincolnshire-natuurlewepark in die Verenigde Koninkryk moes van mekaar geskei word nadat hulle mekaar begin aanmoedig het om op besoekers te vloek.
Die skuldige oortreders – Billy, Elsie, Eric, Jade en Tyson – het in Augustus vanjaar by die park se African Grey-kolonie aangesluit, berig The Guardian.
Die werkers het egter dadelik opgemerk dat hulle glad nie skaam is om te praat nie.
"Ons is nogal gewoond aan papegaaie wat vloek, maar ons het nog nooit vyf gelyktydig gehad nie.
"Die meeste papegaaie klap toe as hulle buite is, maar om een of ander rede geniet hierdie vyf dit," het Steve Nichols, uitvoerende hoof van Lincolnshire-natuurlewepark, gesê.
Nichols het bygevoeg dat die papegaaie ook op mekaar begin vloek het, berig CNN.
"F****f is die algemeenste een. Dit is maklik vir hulle om dit te leer," het hy gesê.
Hoewel niemand ooit oor die voëls gekla het nie, het amptenare besluit om die skuldiges na verskillende dele van die park te skuif deels om te keer dat kinders hul gevloek hoor, berig Daily Mail.
Nichols hoop die papegaaie leer natuurlike uitroepe aan van die ander papegaai in die park, maar is nie ontsteld oor die kleurryke taalgebruik nie.
"As 'n papegaai vir jou sê om te f****f, vind mense dit snaaks. Dit het ook 'n groot glimlag op mense se gesigte gebring tydens 'n baie moeilike jaar."